Kérelem a parlamenti mentelmi jog felfüggesztésére: lásd a jegyzőkönyvet
Sonia Alfano
(IT) Elnök úr, hölgyeim és uraim! A szavazás előtt szeretném néhány pillanatra emlékeztetni a Parlamentet, a Tanácsot és az Európai Bizottságot arra, hogy két évvel ezelőtt Aquilában földrengés pusztított, amelyben 309 ember vesztette életét és több mint 1650 ember megsérült. Most, hogy felvetettem ezt az ügyet, a mai napon valamennyi európai parlamenti képviselőnek megküldöm az Aquilában január 13-án rögzített videofilmet. Arra buzdítok minden kollégát, hogy nézzék meg ezt a filmet, mivel Aquila polgárai határozott választ várnak Európától.
Elnök
Köszönöm, Alfano asszony. A ma délelőtti vita során én magam is említést tettem e szörnyű évfordulóról. Teljesen igaza volt, hogy emlékeztette e zsúfolásig megtelt üléstermet erre az eseményre.
David-Maria Sassoli
(IT) Elnök úr, hölgyeim és uraim! A múlt éjszaka újabb tragédia történt a Földközi-tengeren. Észak-afrikai bevándorlók vesztették életüket, miközben megpróbáltak Olaszországba és Európába jutni. 130 ember eltűnt és 20 holttestet már megtaláltak.
Ha a bevándorlásról van szó, soha nem szabad elfelejtenünk, hogy férfiakról, nőkről és gyermekekről, nem csupán számokról beszélünk. Nem szabad hallgatnunk; a Tanácsnak és a kormányoknak cselekedniük kell. A civil és demokratikus Európának részvétet kell tanúsítania, és ezért, elnök úr, arra kérem, hogy szólítsa fel a tisztelt Házat, hogy egyperces csenddel emlékezzünk a bevándorló áldozatokra.
(Taps)
Elnök
Köszönöm, Sassoli úr. - Természetesen eleget teszek kérésének. Mielőtt megkérem a tisztelt Házat, hogy egyperces csenddel emlékezzünk ezekre az áldozatokra, szeretném átadni a szót Tavares úrnak, aki ugyanebben a témában kért szót.
Rui Tavares
Elnök úr! Azt az információt kaptuk, hogy egy menekülteket szállító líbiai hajó felborult a Földközi-tengeren. Úgy tudjuk, hogy vannak halottak és 150 ember eltűnt.
Közel egy éve e Parlament együttdöntéssel dokumentumot fogadott el, amely a fegyveres támadásnak kitett vagy válsághelyzetben lévő, például a líbiai polgárháborús helyzetben lévő menekültek visszatelepítésére irányuló vészhelyzeti mechanizmusról rendelkezik. Ez a dokumentum egy éve a Tanács asztalán fekszik. A múlt hónapban szóbeli választ igénylő kérdést nyújtottunk be a Tanácshoz, miszerint ez emberéleteket érint és fontos. Most sajnos ez magától értetődő.
Elnök
Sassoli úr kérésének megfelelően, amelyet meggyőződésem szerint mindenki támogat, most egyperces csenddel emlékezzünk azokra, akik tegnap éjszaka életüket vesztették.
(A Ház feláll és egyperces csenddel emlékezik az elhunytra)
Bruno Gollnisch
(FR) Elnök úr! Mindössze 20 másodperc, hogy eltérő vélemény hangozzon el ebben a tiszta politikai kórusban. Egyedül önök felelősek ezekért a halálesetekért, amelyek azon hiú remények miatt következtek be, amelyeket önök táplálnak szerte Európában és a világon, hogy készek vagyunk fogadni mindezeket az embereket. Értük kizárólag önök felelnek.
Cristiana Muscardini
(IT) Elnök úr, hölgyeim és uraim! Csak azt szeretném kérdezni, hogy még hány perces csendre van szükségünk addig, amíg közös európai politikát tudunk elfogadni a bevándorlással kapcsolatosan.
(Taps)
Elnök
Nincs itt az ideje annak, hogy vitát nyissunk egy olyan kérdésről, amelyről épp tegnap vitáztunk.
